


 (
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)
[image: ][image: ]


Τετάρτη, 09 Σεπτεμβρίου 2026
ΔΕΛΤΙΟ ΤΥΠΟΥ

Σύλληψη 57χρονου για παράνομη οστρακοαλιεία και κατάσχεση 1.570 κιλών οστράκων στην Πάρο

	Τις απογευματινές ώρες χθες, στελέχη της Λιμενικής Αρχής της Πάρου προέβησαν στη σύλληψη 57χρονου ημεδαπού για παράβαση του άρθρου 27 παρ. 3 του Ν. 4235/2014, σε συνδυασμό με το άρθρο 20 παρ. 1, 2 και 3 του Ν.Δ. 420/1970, το άρθρο 1 παρ. 3 του Π.Δ. 86/1988 και τα άρθρα 1 και 2 του Π.Δ. 227/2003 («Παράβαση της αλιευτικής νομοθεσίας - παράνομη οστρακοαλιεία - παράνομη τοποθέτηση, διατήρηση και διακίνηση οστρακοειδών στη θάλασσα»).
Συγκεκριμένα, κατόπιν καταγγελίας για παράνομη τοποθέτηση και διατήρηση οστρακοειδών (μυδιών) στη θαλάσσια περιοχή της παραλίας Δρυού Πάρου, εντοπίστηκαν εκατόν σαράντα (140) διχτυωτοί σάκοι με όστρακα, ποντισμένοι στη θάλασσα. Στελέχη του Γραφείου Ασφάλειας της Λιμενικής Αρχής έθεσαν την περιοχή υπό διακριτική παρακολούθηση στο πλαίσιο της οποίας εντόπισαν και συνέλαβαν τον 57χρονο ως κάτοχο της ανωτέρω ποσότητας οστράκων. Το συνολικό βάρος των οστράκων, μετά τη ζύγισή του, ανήλθε σε χίλια πεντακόσια εβδομήντα κιλά (1.570 kg).
Κατόπιν επικοινωνίας με το Τμήμα Πρωτογενούς Τομέα της Π.Ε. Πάρου, διαπιστώθηκε ότι η εν λόγω θαλάσσια περιοχή δεν είναι οριοθετημένη και κατηγοριοποιημένη ως ζώνη παραγωγής ζώντων δίθυρων μαλακίων, με συνέπεια τα αλιεύματα να θεωρούνται επικίνδυνα για τη δημόσια υγεία σε περίπτωση κατανάλωσής τους.
Από το Λιμεναρχείο Πάρου που διενεργεί την προανάκριση, κατασχέθηκε η ανωτέρω ποσότητα οστράκων.
Διαθέσιμο φωτογραφικό υλικό έχει αναρτηθεί στο www.hcg.gr .

